তিরিশের দশকের কথা। আলী আকবর তখন বয়সে তরুণ। সরোদে সর্বশেষ পাঠে তালিম নিচ্ছেন। তাঁর ছোট বোন অন্নপূর্ণা, বেনারসের ১৬০ মাইল দূরে, মাইহারে, তাঁদের বাড়ির চৌহদ্দিতে এক্কা-দোক্কা খেলে বেড়াচ্ছেন। খেলা থামিয়ে নিজে থেকেই ভাইকে বলছেন, ‘ভাইয়া, বাবা ওভাবে না তো, এভাবে শিখিয়েছিলেন’। তারপর গড়গড় করে তিনি বাবার তালিম থেকে গাইতে শুরু করলেন। অথচ বাবার কাছ থেকে তিনি কোনো তালিম পাননি। আলাউদ্দিন খাঁ তাঁর বড় মেয়েকে গান শিখিয়ে তিক্ত অভিজ্ঞতার শিকার হয়েছিলেন। বিয়ের পর সংগীত সে মেয়ের রক্ষণশীল স্বামীর বাড়িতে সমস্যা তৈরি করে। এ জন্য ছোট মেয়ের বেলায় একই ভুল করতে চাননি। অন্নপূর্ণা চুপিচুপি চালিয়ে যাচ্ছিলেন সংগীতের সাধনা। কিন্তু একদিন ধরা পড়ে গেলেন। অন্নপূর্ণার নিজের জবানিতে সেদিনের ঘটনাটা এ রকম: ‘আমি সংগীতে এমন তন্ময় হয়ে ছিলাম—বাবা যে ফিরে এসে আমাকে দেখছেন, তা খেয়ালই করিনি। আমাকে তিরস্কার না করে বাবা তাঁর নিজের ঘরে ডেকে নিলেন। বাবা বুঝতে পেরেছিলেন, সংগীতের ওপর আমার সত্যিকারের দরদ আছে। আমি যেহেতু সংগীত ভালোবাসি, এটা আমি করতে পারব। সেই থেকে আমার তালিম নেওয়া শুরু।’